## Rješenje kojim se Darku Zupaneku oduzima dozvola za obavljanje poslova brokera

### NN 40/2008 (7.4.2008.), Rješenje kojim se Darku Zupaneku oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**1360**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti, u predmetu oduzimanja dozvole za obavljanje
poslova brokera Darka Zupaneka iz Zagreba, Braće Domany 2, na sjednici održanoj
20. ožujka 2008. godine donijela je

## RJEŠENJE

1. Darku Zupaneku iz Zagreba, Braće Domany 2, oduzima se dozvola za obavljanje
poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga, pod rednim brojem 214.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/05-02/13
od 27. siječnja 2005. godine, Darku Zupaneku iz Zagreba, Braće Domany 2,
zaposleniku ovlaštenog društva Antea brokeri d.o.o. Zagreb, Derenčinova 1,
(dalje: Društvo), bila je izdana dozvola za obavljanje poslova brokera na
neodređeno vrijeme.
Odredbom članka 58. stavak 1. točka 7. Zakona o tržištu vrijednosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu brokeru
koji prestane ispunjavati uvjete na temelju kojih mu je dozvola izdana ako, u
roku koji Agencija odredi, te uvjete ne ispuni.
Budući da je prema očitovanju Društva, od 5. prosinca 2007. godine, Darku
Zupaneku prestao radni odnos u Društvu, to je imenovanom bio zaključkom
Agencije, klasa: UP/I-451-04/07-07/113 od 13. prosinca 2007. godine, određen rok
od 3 mjeseca za dostavu dokaza da je zaposlen u drugom ovlaštenom društvu na
poslovima trgovine s vrijednosnim papirima. Iz dostavnice je razvidno da mu je
predmetni zaključak uručen 17. prosinca 2007. godine.
Kako Darko Zupanek nije u roku od 3 mjeseca (do 17. ožujka 2008. godine), a niti
naknadno, Agenciji dostavio dokaz o zaposlenju, valjalo je riješiti kao u
izrjeci ovog rješenja, dakle oduzeti mu dozvolu za obavljanje poslova brokera i
provesti upis oduzimanja dozvole u Registru ovlaštenih brokera koji vodi
Agencija, s danom upisa 20. ožujka 2008. godine, pod rednim brojem 214.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/07-07/113
Urbroj: 326-111/08-2
Zagreb, 20. ožujka 2008.

Predsjednik Uprave
**Ante Samodol**, v. r.

Rješenje, NN 40/2008-1360
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)